Spencer & Hill - Az ördög jobb és bal keze 2

**[Sanya08](https://www.puliwood.hu/szerzo?q=Sanya08)**

Az ördög jobb és bal keze második részében egy igazán tradicionális folytatást üdvözölhetünk: az első rész cselekményének egyes mozgatóelemeit megtartja, a poénforrások is sokszor ugyanazok, ám új dolgokat is bevonzz a történetbe, az eredmény pedig nem lett kevésbé szórakoztató az elődjénél. Érződik az, hogy az első résznél egy igazán passzentos csapat toborzódott össze és mivel ez a csapat valami egészen újszerűt hozott létre (**spagetti western tobzódó erőszak helyett térdcsapkodó humorral),** így valahogy adta magát az, hogy egy második menetre is összeálljanak. Erre mindössze egyetlen évet kellett várni, már jött is a sequel.



A felütésben Bambinót látjuk, amint elcsigázottan, mérföldes séta után a hegyekkel körülölelt sivatagban belebotlik néhány szerencsétlenbe, akik éppen babot főznek. Éhesek szegények és nem akarnak balhét, ez pedig nem az ő napjuk. Bambino szépen pisztolyt szegez rájuk, eldobatja velük fegyverüket és megeszi az egész tál babot, majd miután hókon nyomja egyiküket, búcsút int a marháknak. A következő jelenetben hasonlót láthatunk, mint amit az előző rész főcíménél: Hill a lova által húzott kis minimál-hintón, fáradtan, a sivatagot járja, majd hogyhogy nem éppen azokba a tökfilkókba botlik útja során, akiket Bambino nem is olyan rég helybenhagyott. Miután eljátssza a hülyét (úgy tűnik Hill karaktereinek ez visszatérő stikje: folyton félhülyének tetteti magát, hogy aztán jól meglepje ellenfeleit) fegyvert szegez rájuk és megeszi az újonnan főzött babjukat. Szar nap ez a mai számukra. **Barboni nem kapkod, szépen ráérős tempóban bontogatja ki a sztorit, helyet hagyva mind a humoros betéteknek, mind pedig a főszereplők közti csipkelődő interakcióknak (ami a legtöbbször ugye kéz- a kézben jár egymással):** a film első harmadában még Trinity és Bambino családi összejövetelének is tanúi lehetünk, amely már alapjában poénnak számíthat az előző epizód ismerőinek, hiszen láthatjuk végre a sokat emlegetett édesanyjukat. Ez a jelenet ugyan feleslegesnek hathat, de annak, hogy bepillantást nyerünk családi életükbe, kapunk egy élesebb képet arról, milyen családi háttér áll mögöttük. Komikus a szituáció persze, komolyan venni nehéz, de mulattató ez a kifordított értékekkel rendelkező família: az igazi cselekmény kiindulópontját is itt kapjuk, mikor is az apuka egy gyenge pillanatában magához hívatja fiait, hogy atyai jó tanácsokkal lássa el őket. Trinity-nek kezdenie kell végre magával valamit („Legyél lótolvaj, az szép szakma és nem könnyű megtanulni.”), Bambinónak pedig vigyáznia kell kistestvérére.



Ezután a két rosszcsont útnak indul, hogy szerencsét próbáljon a nagyvárosban és sok-sok pénzre tegyen szert.Ami kifordítottság fel volt vázolva a családi jelenetben, az az alkotás egészére jellemző: ez a két csirkefogó hiába próbálja tisztességtelen úton megkeresni a kenyerét, lépten-nyomon kudarcot vallanak, a tisztesség és becsületesség mindig felülkerekedik. Jól szemlélteti ezt az a jelenet, melyben egy kocsit akarnak kirabolni, ám végül ők lesznek azok, akik – szolidaritásból – pénzt adnak a kirabolandó embereknek. **Ironikus, hogy bár tényleg lopni mentek, ami pénzt összeszedtek a film egésze alatt, mind becsületes úton szerezték** (vagy olyan emberektől, akik nem érdemlik meg). Ez a fent említett vonal az egész filmen végig van vezetve egészen az össznépi verekedéssel feldobott fináléig, mely után az **igazság és a jószívűség ismét makacsul kiüti a rossz ideákat.** Ez persze nem jelenti azt, hogy a két jómadár a film eseményeiből bármit is tanult, a végén ugyanúgy továbbállnak és újabb kalandok elé néznek, amiknek a vége minden bizonnyal ugyanúgy az lesz, hogy megmentik az arra rászorulókat, a gazfickókat pedig bucira verik. Emellett egyéb poénforrások is akadnak a filmben (elkerülve, hogy az egész egy egypoénos menetté váljon) és bár egyik sem túlzottan kifinomult, a legtöbbjük pokoli viccesnek bizonyul nem kis részben a Spencer-Hill páros miatt**. Látható kényelemmel mozognak egymás társaságában és immáron nehéz rájuk színészekként tekinteni, filmbeli perszónájuk szinte teljes egészében egybeolvadt valós énjükkel.** Csodálatos, eget rengető humorú például az a jelenet, melyben a sok burzsoá, felsőosztálybeli emberrel teletömött étterembe bemennek és lakomáznak. Mivel szegénysorból jöttek és az illemet, az etikettet hírből sem ismerik, csak játszani próbálják a pénzes fickókat (részben ezért is készteti az embert hahotázásra), de ellenséges mozdulatnak vesznek minden számukra idegen zördülést (dugó kihúzásával járó pukkanó hangot pisztolylövésnek hisznek) és mozzanatot (azt hiszik megőrült a séf, amikor felgyújtja a desszertjüket és azt sem veszik jó néven, hogy olyan kevés adagot kaptak a főételből).



Több nézőpontból is remekül működik a jelenet: egyrészt megmosolyogtató a két főszereplőt ilyen, számukra idegen szituációban látni, másrészt pedig – és ennek a gondolata nekem kifejezetten tetszetős – kvázi gúnyolódásként, enyhe kritikának is beillik a sok értelmiségi sznobot illetően, akik éttermekben töltik idejük nagy részét, hogy felszínesen beszélgessenek érdektelen témákról, miközben fél fogukra sem elegendő falatokat egyenek. A két beles pofonosztó tökéletes kontrasztját nyújtja ennek az életmódnak és nézve őket, nekik van igazuk. Nincs is jobb annál, mint egy óriásit zabálni, szarva az állítólagos etikettre és a burzsuj bandára. Az meg csak javít a helyzeten, ha közben a szomszédos asztalnál ülve azt hiszik rólunk, hogy titkos ügynökök vagyunk titkos küldetésen. (trivia: a jelenet nem volt benne a forgatókönyvben, a két színész a helyszínen ötölték ki a dolgot)Barboni az első részhez hasonlómód újra egy hitközösséget tesz meg a megmentés céljául (felmerül a kérdés: vajon van-e valami fixációja a rendezőnek a vallásossággal kapcsolatban, vagy pedig csak véletlenül hozta így a lépés?), mely lényegében lecopyzza az elődje premisszáját: az oltalmazandók nem hisznek az erőszakban, fegyvertelenek, így segítségre szorulnak. De nem ez az egyetlen visszatérő elem, maga a vallásosság is visszatérő, filmen végigfutó viccnek bizonyult. Ezúttal még több poént illet a téma, az egyik legnagyszerűbb szcénában Bambino meggyónja bűneit a papnak, de – és megint csak a tudatlanság a humor forrása – nem ismervén a szabályokat, előtte akadékoskodik egy sort. Hiába, a tudatlanság nevettet olykor. És ez még csak egy a sok, témába vágó poén közül. Az ördög jobb és bal keze 2 tehát mindent megtartott az első erényeiből, azokat pedig sikerrel duplázta meg: humorosabb, több benne a pofozkodás (a film végi nagy „leszámolás” talán hosszabb is az előzőnél, ám ennél fogva egy fokkal fárasztóbb a végére érve) és még több emlékezetes, cool momentummal gazdagodtunk. Hogy egy példával éljek így cikkem végére érve: a jelenetet, melyben Trinity a pókerkirályt szívatja azzal, hogy villámkézzel felváltva megpofozza és pisztolyt szegez rá, bevallottan lekopizta Guillermo Del Toro a Penge második részében. És akkor hozzáteszem, hogy **Olaszországban a mai napig benne van a film az öt legtöbbet kaszáló mozgóképes alkotások között.** **A Spencer & Hill sorozat korábbi részei:** [Isten megbocsát, én nem!](http://cinestar.hu/spencer-hill-isten-megbocsat-en-nem-2/) [Bosszú El Pasóban](http://cinestar.hu/spencer-hill-bosszu-el-pasoban-2/) [Akik csizmában halnak meg](http://cinestar.hu/spencer-hill-akik-csizmaban-halnak-meg-2/) [Az ördög jobb és bal keze](http://cinestar.hu/spencer-hill-az-ordog-jobb-es-bal-keze/)

